《董贞妇》
元代·丁复

灵凤怀远音，梧枝伤早枯。孤凤栖故林，哀鸣哺其雏。

妾身固有死，岂不有舅姑。朝采陌上桑，暮辟闺中纑。

蚕缫杂丝纩，纺织充裙襦。家尊足纤温，妾衣自粗疏。

怡问审寒燠，敬进备鲜腴。生事一以尽，葬祭无违踰。

桓桓树董宗，黾黾鞠子劬。谆谆贤者从，臻臻圣人徒。

不幸妾有身，不幸妾有夫。有夫不终老，有身徒区区。

所幸妾有子，不愿表门闾。膏沐不为施，素发今被□。

妾身亦有死，妾今知免夫。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。